**ΕΝΔΟΚΡΙΝΟΛΟΓΙΑ, ΣΑΚΧΑΡΩΔΗΣ ΔΙΑΒΗΤΗΣ ΚΑΙ ΜΕΤΑΒΟΛΙΣΜΟΣ**

 Το κατ’ επιλογήν υποχρεωτικό μάθημα «Ενδοκρινολογία, Σακχαρώδης Διαβήτης και Μεταβολισμός» είναι προϊόν σύμπτυξης τριών (3) άλλων κατ’ επιλογήν υποχρεωτικών μαθημάτων που αφορούσαν στο αντικείμενο της Ενδοκρινολογίας («Κλινική Ενδοκρινολογία» «Γυναικολογική Ενδοκρινολογία», «Παιδιατρική Ενδοκρινολογία»). Αυτή η σύμπτυξη έλαβε χώρα προ ολίγων ετών με στόχο:

1. τη μείωση των κατ’ επιλογήν υποχρεωτικών μαθημάτων
2. τη σύσταση ενός ενιαίου και μοναδικού μαθήματος στο εκπαιδευτικό πρόγραμμα της Ιατρικής Σχολής Αθηνών το οποίο να αναπτύσσει το αντικείμενο της Ενδοκρινολογίας, Σακχαρώδη Διαβήτη και Μεταβολισμού για όλες τις ηλικίες και τα δύο φύλα.

 Από το σύντομο ιστορικό αυτού του μαθήματος προκύπτουν και οι στόχοι του:

1. Ανάπτυξη του αντικειμένου της ειδικότητας της Ενδοκρινολογίας, Σακχαρώδη Διαβήτη και Μεταβολισμού, η οποία αποτελεί ξεχωριστή ειδικότητα από δεκαετιών, εντός του εκπαιδευτικού προγράμματος της Ιατρικής Σχολής Αθηνών.
2. Οι φοιτητές που παρακολουθούν αυτό το μάθημα θα εμβαθύνουν στο αντικείμενό του, θα αποκτήσουν γνώσεις και δεξιότητες χρήσιμες για την καθημερινή κλινική άσκηση της Ιατρικής. Η εκπαίδευσή τους αυτή σε ξεχωριστό και μοναδικό μάθημα εντός του εκπαιδευτικού προγράμματος της Ιατρικής Σχολής θα τους επιτρέψει να αντιληφθούν με μεγαλύτερη ακρίβεια το αντικείμενο αυτής της ειδικότητας, με μεγαλύτερη λεπτομέρεια από ότι όταν τμήματά της αναπτύσσονται στα μαθήματα της Εσωτερικής Παθολογίας, Παιδιατρικής, Μαιευτικής και Γυναικολογίας.
3. Οι φοιτητές θα αντιληφθούν το ακριβές αντικείμενο της έρευνας που αφορά στην Ενδοκρινολογία, Σακχαρώδη Διαβήτη και Μεταβολισμό επιτρέποντας σε όσους από αυτούς ενδιαφέρονται, έχοντας ακαδημαϊκές φιλοδοξίες, να αναζητήσουν την ικανοποίηση των ερευνητικών τους επιδιώξεων εντός της Σχολής μας ή και αλλού.

 Από τα παραπάνω γίνεται εμφανές, κατά τη γνώμη μας, ότι το εν λόγω κατ’ επιλογήν υποχρεωτικό μάθημα (που σημειωτέον ότι για πρώτη φορά εντάχθηκε στο πρόγραμμα σπουδών τη δεκαετία του 1970, Καθηγητής Μενέλαος Μπατρίνος) προσθέτει υπεραξία στο πλούσιο εκπαιδευτικό πρόγραμμα της Ιατρικής Σχολής Αθηνών.